Брюге

Брюге (, ) или Брюж (, ) е град във Фландрия, един от трите региона на Белгия. Той е разположен в провинция Западна Фландрия, на която е столица. Общината се състои от Брюге и подобщините Асебрук, Дудзеле, Колкерке, Лисевеге (включваща Зебрюге), Синт Андрис, Синт Йозеф, Синт Кройс, Синт Михилс, Синт Питерс и Званкендаме.

Според данните за населението от 1 януари 2006 г. населението на Брюге е 117 224. Общата площ е 139,48 km², т.е. гъстотата на населението е 833,40 души/km².

Подобно на Гент, Брюге е съхранил своята архитектура от времето на Средновековието и днес е едно от най-посещаваните от туристите места в Белгия. Обявен е за европейска столица на културата за 2002 г., заедно със Саламанка.

История 
Градът е създаден през IX век като крепост, която да защитава страната от набезите на викингите. През XIII век Брюге получава славата на международен център на търговията с платове. Търговците влагат парите си в разкошни къщи, църкви и обществени сгради, невиждани дотогава в цяла Европа. Една от къщите е била дом на английския крал в изгнание Чарлз II през XV век.

Спорт 
Град Брюге има два представителни елитни футболни отбора. Отборът с по-голяма популярност и постижения е ФК Брюж. Другият футболен тим на града е „Серкъл Брюж КСВ“. Двата отбора са дългогодишни членове на висшата футболна белгийска Про Лига.

Известни личности 
 Родени в Брюге
 Ашил Ван Акер (1898 – 1975), политик
 Хуго Клаус (1929 – 2008), писател
 Емил дьо Лавеле (1822 – 1892), политикономист
 Симон Стевин (1548 – 1620), математик

 Починали в Брюге
 Ашил Ван Акер (1898 – 1975), политик
 Хуан Луис Вивес (1493 – 1540), испански философ
 Ян ван Ейк (1395 – 1441), художник
 Ханс Мемлинг (1435 – 1494), художник

 Други
 Уилям Какстън (1422 – 1492), английски издател, живее в града около 1450 – 1476 година

Други 
 За Доктор Зло, герой от сериите за Остин Пауърс, също се предполага, че е роден в Брюге, въпреки че забравя, че трябва да може да говори нидерландски, след като е роден там.

Забележителности 

Историческият център на Брюге е обявен за част от световното културно наследство на ЮНЕСКО от 2000 г. Запазена е голяма част от средновековната архитектура.

 Най-популярна е готическата църква Дева Мария от Брюге (1210 – 1549), чиято кула достига до височина 122,3 m и представлява една от най-високите тухлени сгради в света. В олтара на големия параклис се съхранява мраморна статуя на Мадона с младенеца, творение на Микеланджело от 1504 г.(единствена извън Италия) Там са Бронзовите гробници на Карл Смели и неговата дъщеря Мария Бургундска.
 Друга известна забележителност е камбанарията от 13 век с 48 камбани, голяма част от които са все още в употреба.
 В историческия център се намират още бегинажът в Брюге, базиликата на „Светата кръв“ от 12 в., катедралата „Св. Спасител“ и други.
 Катедрала „Христос Спасител“ (Sint-Salvatorskathedraal) построена през 1116 – 18 г. (капелите са в стил пламняща готика през 1480 – 1527), с картини Мемлинг и др.
 Базилика Св. Кръв (нидерл. Heilig-Bloedbasiliek) – двуетажна сграда; долната част романска капела, построена през 1139 – 49, горната – готическа – ок. 1480, фасадата от 1529 – 34, арх. Х. Сиксдернис. Реставрирана през 1829 – 39. По преданието Дитрих Елзаски през 1150 година донася в тази църква няколко капки от кръвта на Спасителя; 700-годишния юбилей на цълквата тържествено се празнува през 1850 година.
 Йерусалимска църква (осветена през 1428), построена по план на Храма на Гроба Господен;
 Стражева кула Белфорт (Belfort, построена в 1240, разширена в резултат но реконструкция през 1483 – 87, височина 83 м, един от символите на съвременния Брюге; разположена на централния (пазарен) площад;
 Градското кметство, или Provinciaal Hof; построено в 1294, разрушено 1787, новото здание в неокласически стил изгаря в 1878; съвременното здание в неоготически стил е издигнато през 1891 – 1920; 33 статуи на фламандски графове и графини, които са били изгорени от французите през 1792 година.
 Канали, използвани за туристически цели – за провеждате на екскурзии с лодки под многочислените мостове.

Външни препратки 
 Официален сайт на град Брюге

 
Обекти на световното наследство в Белгия